Komission asetus (EY) N:o 2134/1999, annettu 7 päivänä lokakuuta 1999, asetuksen (EY) N:o 921/1999 muuttamisesta markkinoilta vedettyjen ja Kosovon asukkaille jaettujen hedelmien ja vihannesten kuljetuskustannusten korvaamisen osalta



Virallinen lehti nro L 262 , 08/10/1999 s. 0003 - 0004



KOMISSION ASETUS (EY) N:o 2134/1999, annettu 7 päivänä lokakuuta 1999, asetuksen (EY) N:o 921/1999 muuttamisesta markkinoilta vedettyjen ja Kosovon asukkaille jaettujen hedelmien ja vihannesten kuljetuskustannusten korvaamisen osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna asetuksella (EY) N:o 1257/1999(2), ja erityisesti sen 30 artiklan 7 kohdan, sekä katsoo seuraavaa: 1) 16 päivänä huhtikuuta 1997 annetussa komission asetuksessa (EY) N:o 659/97(3), sellaisena kuin se on viimeksi muutettuna asetuksella (EY) N:o 729/1999(4), säädetään asetuksen (EY) N:o 2200/96 soveltamista koskevista yksityiskohtaisista säännöistä hedelmä- ja vihannesalan interventiojärjestelmän ja erityisesti markkinoilta vedettyjen tuotteiden yhteisön ulkopuolella humanitaarisena apuna annettavan ilmaisjakelun osalta samoin kuin näiden tuotteiden poistamispaikan ja yhteisöstä poistumispaikan välisten kuljetuskustannusten korvaamisen osalta. 2) Asetuksessa (EY) N:o 921/1999(5) säädetään markkinoilta vedettyjen hedelmien ja vihannesten jakelua Kosovon pakolaisille koskevista erityistoimenpiteistä. 3) Lukuisat pakolaiset ovat jo palanneet Kosovoon, ilman että heidän hädänalainen tilanteensa olisi maakuntaan paluun seurauksena päättynyt, ja lukuisat maakunnan asukkaat ovat samassa hädänalaisessa tilanteessa. Markkinoilta vedettyjen tuotteiden jakelu asukkaille olisi siksi sallittava. Jotta oikeus asetuksessa (EY) N:o 921/1999 säädettyihin pakolaisille suunnattuihin erityistoimenpiteisiin säilyisi ja jotta sitä voitaisiin laajentaa koskemaan tämän alueen kaikkia asukkaita, olisi ilmaisu "Kosovon pakolaisille" korvatttava ilmaisulla "Kosovon asukkaille". 4) Näiden väestönosien auttamisen helpottamiseksi olisi korvattava myös yhteisöstä poistumispaikan ja jakelupaikan väliset kuljetuskustannukset kunnes toisin ilmoitetaan. Tästä syystä asetusta (EY) N:o 921/1999 olisi täydennettävä tällä säännöksellä. 5) Komission on tarpeen seurata tarkkaan jäsenvaltioiden asetuksen (EY) N:o 659/97 18 artiklan nojalla toteuttamia erityistoimenpiteitä. 6) Tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla Korvataan asetuksen (EY) N:o 921/1999 nimessä ja 1 artiklassa ilmaisu "Kosovon pakolaisille" ilmaisulla "Kosovon asukkaille". 2 artikla Lisätään uusi 1 a artikla asetuksen (EY) N:o 921/1999 1 artiklan jälkeen seuraavasti. " 1 a artikla 1. Poiketen siitä, miten asetuksen (EY) N:o 659/97 15 artiklan 1 kohdan toisen alakohdan ensimmäisessä virkkeessä säädetään, 1 artiklassa tarkoitettujen toimien osalta kuljetuskustannusten korvaamisessa huomioon otettava välimatka on poistumispaikan ja sen paikan välinen matka, jossa tuotteet toimitetaan Kosovon asukkaille ja heitä vastaanottaville perheille. 2. Jäsenvaltioiden on ilmoitettava komissiolle asetuksen (EY) N:o 659/97 18 artiklan nojalla toteuttamansa erityistoimenpiteet, jotta varmistuttaisiin edellä 1 artiklassa tarkoitettujen toimenpiteiden oikeasta täytäntöönpanosta." 3 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä lokakuuta 1999. Komission puolesta Franz FISCHLER Komission jäsen (1) EYVL L 297, 21.11.1996, s. 1. (2) EYVL L 160, 26.6.1999, s. 80. (3) EYVL L 100, 17.4.1997, s. 22. (4) EYVL L 93, 8.4.1999, s. 11. (5) EYVL L 114, 1.5.1999, s. 46.